PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FH/3/1/032	Bratislava 10. apríla 2006	

	Protimonopolný úrad Slovenskej republiky, odbor koncentrácií v správnom konaní č. 0020/OK/2006 začatom dňa 27.01.2006 na základe oznámenia koncentrácie podnikateľmi FILWOOD HOLDINGS LIMITED so sídlom Naousis 1, KARAPATAKIS BUILDING, P.C. 6018, Larnaca, Cyprus a RODAMCO INVERSIONES SL. so sídlom C/ Jose Abascal, Numero 56, Madrid – 28 Madrid, Španielsko prostredníctvom Mgr. Marcela Sedláka, advokáta Law & Trust – advokátska kancelária, spol. s r.o. so sídlom Mlynské Nivy 43, 821 09 Bratislava

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní spoločnej kontroly podnikateľov FILWOOD HOLDINGS LIMITED so sídlom Naousis 1, KARAPATAKIS BUILDING, P.C. 6018, Larnaca, Cyprus a RODAMCO INVERSIONES SL. so sídlom C/ Jose Abascal, Numero 56, Madrid -28 Madrid, Španielsko nad podnikom podnikateľa AUPARK a.s. so sídlom Prievozská 2/A, 821 09 Bratislava, Slovenská republika, IČO: 35 781 939, na základe Zmluvy o kúpe akcií uzatvorenej dňa 14.12.2005 medzi podnikateľom FILWOOD HOLDINGS LIMITED so sídlom Naousis 1, KARAPATAKIS BUILDING, P.C. 6018, Larnaca, Cyprus ako predávajúcim a podnikateľom RODAMCO INVERSIONES SL. so sídlom C/ Jose Abascal, Numero 56, Madrid-28 Madrid, Španielsko ako kupujúcim a v získaní spoločnej kontroly nad podnikmi podnikateľov AUPARK Bratislava, spol. s r.o. so sídlom Prievozská 2/A, 821 09 Bratislava, Slovenská republika, IČO: 35 881 496 a AUPARK Nitra, spol. s r.o. so sídlom Prievozská 2/A, 821 09 Bratislava, Slovenská republika, IČO: 35 881 267, na základe Zmluvy o prevode 50%-ného obchodného podielu v AUPARK Bratislava, spol. s r.o. uzatvorenej dňa 26.01.2006 medzi podnikateľom FILWOOD HOLDINGS LIMITED so sídlom Naousis 1, KARAPATAKIS BUILDING, P.C. 6018, Larnaca, Cyprus ako predávajúcim a podnikateľom RODAMCO INVERSIONES SL. so sídlom C/ Jose Abascal, Numero 56, Madrid-28, Madrid, Španielsko ako kupujúcim a na základe Zmluvy o prevode 50%-ného obchodného podielu v AUPARK Nitra, spol. s r.o. uzatvorenej dňa 26.01.2006 medzi podnikateľom FILWOOD HOLDINGS LIMITED so sídlom Naousis 1, KARAPATAKIS BUILDIN, P.C. 6018, Larnaca, Cyprus ako predávajúcim a podnikateľom RODAMCO INVERSIONES SL. so sídlom C/ Jose Abascal, Numero 56, Madrid-28, Madrid, Španielsko ako kupujúcim. 

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 27.01.2006 doručené oznámenie koncentrácie zaevidované úradom pod č. 421/2006, v ktorom spoločnosti FILWOOD HOLDINGS LIMITED so sídlom Naousis 1, KARAPATAKIS BUILDING, P.C. 6018, Larnaca, Cyprus (ďalej len „Filwood“) a RODAMCO INVERSIONES SL. so sídlom C/ Jose Abascal, Numero 56, Madrid – 28 Madrid, Španielsko (ďalej len „Rodamco“) prostredníctvom Mgr. Marcela Sedláka, advokáta   Law & Trust – advokátska kancelária, spol. s r.o. so sídlom Mlynské Nivy 43, 821 09 Bratislava (ďalej len „právny zástupca“) oznámili koncentráciu podľa  § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá spočíva v získaní spoločnej kontroly spoločností Filwood a Rodamco nad spoločnosťou AUPARK a.s. so sídlom Prievozská 2/A, 821 09 Bratislava, Slovenská republika, IČO: 35 781 939 (ďalej len „Aupark“), na základe Zmluvy o kúpe akcií uzatvorenej dňa 14.12.2005 medzi spoločnosťou Filwood ako predávajúcim a spoločnosťou Rodamco ako kupujúcim (ďalej len „Zmluva“) a v získaní spoločnej kontroly spoločností Filwood a Rodamco nad spoločnosťami AUPARK Bratislava, spol. s r.o. so sídlom Prievozská 2/A, 821 09 Bratislava, Slovenská republika, IČO: 35 881 496 (ďalej len „Aupark Bratislava“) a AUPARK Nitra, spol. s r.o. so sídlom Prievozská 2/A, 821 09 Bratislava, Slovenská republika, IČO: 35 881 267 (ďalej len „Aupark Nitra“), na základe Zmluvy o prevode 50%-ného obchodného podielu v Aupark Bratislava uzatvorenej dňa 26.01.2006 medzi spoločnosťou Filwood ako predávajúcim a spoločnosťou Rodamco ako kupujúcim (ďalej len „Zmluva 1“) a na základe Zmluvy o prevode 50%-ného obchodného podielu v Aupark Nitra uzatvorenej dňa 26.01.2006 medzi spoločnosťou Filwood ako predávajúcim a spoločnosťou Rodamco ako kupujúcim (ďalej len „Zmluva 2“).

	Na základe doručenia oznámenia predmetnej koncentrácie začalo dňa 27.01.2006 podľa § 25 ods. 1 zákona v spojení s § 18 ods. 2 zákona                          č. 71/1967 Zb. o správnom konaní (správny poriadok) v znení neskorších predpisov správne konanie vedené pod č. SK 0020/OK/2006 vo veci koncentrácie, o čom úrad listom č. 587/PMÚ SR/2006 zo dňa 06.02.2006 informoval účastníkov predmetného správneho konania prostredníctvom právneho zástupcu.

	Nakoľko oznámenie koncentrácie nemalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) úrad vyššie uvedeným listom vyzval účastníkov predmetného konania spoločnosti Filwood a Rodamco prostredníctvom právneho zástupcu, aby predložili chýbajúce podklady a informácie.

	Po doplnení oznámenia koncentrácie podľa § 10 ods. 12 zákona a vyhlášky listom zo dňa 22.02.2006 zaevidovaným pod č. 851/2006, začala dňom 23.02.2006 plynúť podľa § 11 zákona lehota 60 pracovných dní na vydanie rozhodnutia. 

	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 15.02.2006.

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrola podľa § 9 ods. 1 písm. b) je možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Ako vyplýva z oznámenia koncentrácie spoločnosť Filwood vlastní 100%-ný balík akcií spoločnosti Aupark a 100%-ný obchodný podiel v spoločnostiach Aupark Bratislava a Aupark Nitra.

Dňa 14.12.2005 spoločnosti Rodamco a Filwood uzatvorili Zmluvu, na základe ktorej spoločnosť Rodamco nadobudne akcie predstavujúce 50%-ný podiel na základnom imaní spoločnosti Aupark.
	Vzhľadom na znenie platných stanov spoločnosti Aupark a na základe Akcionárskej zmluvy zo dňa 26.01.2006, ktorá nadobudne účinnosť dňom nadobudnutia 50%-ného balíka akcií spoločnosti Aupark spoločnosťou Rodamco, úrad zistil, že spoločnosť Rodamco na základe predmetnej Zmluvy získa možnosť vykonávať vplyv na zloženie, hlasovanie alebo rozhodovanie orgánov spoločnosti Aupark a spolu so spoločnosťou Filwood, ktorá zostane vlastníkom 50%-ného balíka akcií spoločnosti Aupark budú vykonávať spoločnú kontrolu nad spoločnosťou Aupark.

	Dňa 26.01.2006 v nadväznosti na Zmluvu spoločnosti Rodamco a Filwood uzatvorili Zmluvu 1 a Zmluvu 2, na základe ktorých spoločnosť Rodamco nadobudne 50%-ný obchodný podiel v spoločnostiach Aupark Bratislava a Aupark Nitra. 
	Vzhľadom na znenie Akcionárskej zmluvy zo dňa 26.01.2006, úrad zistil, že spoločnosť Rodamco na základe predmetnej Zmluvy 1 a Zmluvy 2 získa možnosť vykonávať vplyv na zloženie, hlasovanie alebo rozhodovanie orgánov spoločností Aupark Bratislava a Aupark Nitra a spolu so spoločnosťou Filwood, ktorá zostane vlastníkom 50%-ného obchodného podielu v spoločnostiach Aupark Bratislava a Aupark Nitra budú vykonávať spoločnú kontrolu nad spoločnosťami Aupark Bratislava a Aupark Nitra.

	Vychádzajúc z vyššie uvedeného úrad dospel k záveru, že:
-	na základe Zmluvy došlo k zmene z výlučnej kontroly spoločnosti Filwood na spoločnú kontrolu spoločností Filwood a Rodamco nad spoločnosťou Aupark, a teda došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona,
-	na základe Zmluvy 1 a Zmluvy 2 došlo k zmene z výlučnej kontroly spoločnosti Filwood na spoločnú kontrolu spoločností Filwood a Rodamco nad spoločnosťami Aupark Bratislava a Aupark Nitra, a teda došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona.

Účastníci konania a koncentrácie

	Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.
	Na základe uvedeného úrad zistil, že účastníkmi predmetného správneho konania sú spoločnosti Filwood a Rodamco.

	V prípade, ak podnikateľ, ktorý pred koncentráciou výlučne kontroloval podnikateľa predstavujúceho predmet koncentrácie a po koncentrácii bude kontrolovať tohto podnikateľa spolu s ďalším (ďalšími) podnikateľom (podnikateľmi), účastníkmi koncentrácie sú podnikatelia, ktorí získavajú spoločnú kontrolu, a to vrátane podnikateľa, ktorý pred posudzovanou koncentráciou vykonával nad nadobúdaným subjektom výlučnú kontrolu. Podnikateľ, nad ktorým sa získava spoločná kontrola, nie je účastníkom koncentrácie. 
	Účastníkmi koncentrácie teda v danom prípade sú spoločnosti Filwood a Rodamco.

	Podľa § 2 ods. 1 písm. a) zákona sa zákon vzťahuje na podnikateľov. Podľa    § 3 ods. 2 podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Filwood je spoločnosť založená podľa právneho poriadku Cypru, ktorá je zapísaná v Obchodnom registri vedenom Ministerstvom obchodu, priemyslu a turismu v Nikosii, Cyprus, reg. Č. HE 160350. Spoločnosť Filwood bola založená dňa 04.05.2005 ako holdingová spoločnosť. 
	Predmetom činnosti spoločnosti Filwood je najmä zakladať, nadobúdať, vykonávať, riadiť, prevádzkovať, mať podiel v, zapájať sa do alebo zúčastňovať sa na akejkoľvek obchodnej prevádzke alebo podniku; ponúkať správcovské, riadiace, dozorné, poradenské a administratívne služby akejkoľvek osobe, spoločnosti alebo firme alebo akémukoľvek úradu alebo verejnej inštitúcii; nakupovať alebo iným spôsobom nadobúdať pozemky, sklady, budovy, stroje a iné súvisiace alebo dodatkové prostriedky na dosiahnutie cieľov spoločnosti; kupovať, predávať, prenajímať ktorýkoľvek podnik, hnuteľný alebo nehnuteľný majetok a dávať do podnájmu a darovať ktorýkoľvek hnuteľný alebo nehnuteľný majetok alebo podnik, ťažiť z neho a disponovať ním.
	Spoločnosť Filwood je nepriamo kontrolovaná fyzickými osobami. Spoločnosť Filwood vykonáva kontrolu nad spoločnosťami Aupark, Aupark Bratislava a Aupark Nitra, v ktorých vlastní 100%-ný podiel na ich základnom imaní.

	Spoločnosť Aupark vznikla dňa 26.10.1999 na základe Notárskej zápisnice N 874/99, Nz 821/99 o založení spoločnosti a do obchodného registra bola zapísaná dňa 17.02.2000 v oddieli: Sa, vložka číslo: 2371/B. Predmetom činnosti spoločnosti Aupark je najmä kúpa tovaru za účelom jeho ďalšieho predaja iným prevádzkovateľom živnosti (veľkoobchod); kúpa tovaru za účelom jeho ďalšieho predaja konečnému spotrebiteľovi (maloobchod); sprostredkovanie kúpy, predaja a prenájmu nehnuteľností; sprostredkovanie obchodu a služieb; prenájom nehnuteľností spojený s doplnkovými službami – obstarávateľské služby spojené s prenájmom a iné.

	Spoločnosť Aupark Bratislava bola založená zakladateľskou listinou vo forme notárskej zápisnice č. N 1007/2003, Nz 111074/2003 zo dňa 27.11.2003 a do obchodného registra bola zapísaná dňa 27.01.2004 v oddieli: Sro, vložka číslo: 31283/B. Predmetom činnosti spoločnosti Aupark Bratislava je najmä kúpa tovaru na účely jeho predaja iným prevádzkovateľom živnosti (veľkoobchod) v rozsahu voľnej živnosti; kúpa tovaru na účely jeho predaja konečnému spotrebiteľovi (maloobchod) v rozsahu voľnej živnosti, prenájom nehnuteľností spojený s doplnkovými službami – obstarávateľské služby spojené s prenájmom a iné.

	Spoločnosť Aupark Nitra bola založená zakladateľskou listinou vo forme notárskej zápisnice č. N 112/2004, Nz 13476/2004 zo dňa 17.02.2004 a do obchodného registra bola zapísaná dňa 06.04.2004 v oddieli: Sro, vložka číslo: 31254/B. Predmetom činnosti spoločnosti Aupark Nitra je najmä kúpa tovaru na účely jeho predaja konečnému spotrebiteľovi /maloobchod/ v rozsahu voľnej živnosti; kúpa tovaru na účely jeho predaja iným prevádzkovateľom živnosti /veľkoobchod/ v rozsahu voľnej živnosti; prenájom nehnuteľností spojený s doplnkovými služby – obstarávateľské služby spojené s prenájmom a iné.
	
	Na základe vyššie uvedeného úrad dospel k záveru, že spoločnosť Filwood je podnikateľom podľa § 3 ods. 2 zákona, a teda zákon sa na podnikateľa Filwood podľa § 2 ods. 1 písm. a) vzťahuje.

	Spoločnosť Rodamco je spoločnosť založená podľa španielskeho práva na základe notárskej zápisnice zo dňa 29.08.1989. Predmetom činnosti spoločnosti Rodamco je propagácia, výstavba, kúpa, predaj, prenájom a prevádzka nehnuteľného majetku, ako aj nákup alebo predaj cenných papierov.
	Spoločnosť Rodamco je nepriamo kontrolovaná spoločnosťou Rodamco Europe N.V.. Spoločnosť Rodamco na území Španielska kontroluje viacero podnikateľov. Spoločnosť Rodamco nemá zastúpenie na území Slovenskej republiky a nevykonáva žiadnu činnosť na trhoch, ktoré z priestorového hľadiska zahŕňajú územie Slovenskej republiky. 
	
	Vzhľadom na vyššie uvedené dospel k záveru, že spoločnosť Rodamco je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona a tento zákon sa na spoločnosť Rodamco podľa § 2 ods. 1 písm. a) zákona vzťahuje.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak 
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písm. b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločné práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu SR č. 269/2004 Z. z., ktorou sa ustanovujú podrobnosti o výpočte obratu.

Nakoľko z podkladov, ktoré boli predložené účastníkmi konania, prostredníctvom právneho zástupcu vyplynulo, že podnikateľ Filwood dosiahol v Slovenskej republike v roku 2004 obrat vo výške 523 669 906 Sk a jeho celosvetový obrat bol v roku 2004 523 669 906 Sk a podnikateľ Rodamco mal v roku 2004 celosvetový obrat vo výške 3 782 610 000 Sk a v Slovenskej republike sa jeho obrat za rok 2004 rovnal nule, úrad dospel k záveru, že predmetná koncentrácia podlieha kontrole úradu podľa § 10 ods. 1 písm. b) zákona.

	Ďalej úrad posudzoval, či podnikatelia Filwood a Rodamco postupovali podľa § 10 ods. 9 zákona, podľa ktorého koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e). 

	Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t.j. 14.12.2005, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikatelia Filwood a Rodamco neporušili vyššie uvedenú povinnosť.

Relevantné trhy

	Podľa § 3 ods. 3 zákona je relevantným trhom priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účely použitia.	
	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

	Podnikateľ Filwood bol založený v máji roku 2005, a teda v tomto roku nevykonával žiadnu podnikateľskú činnosť. Ako je spomenuté vyššie podnikateľ Filwood na území Slovenskej republiky pôsobí prostredníctvom spoločností Aupark, Aupark Bratislava, Aupark Nitra.
	Spoločnosti Aupark Bratislava a Aupark Nitra boli založené v roku 2004 a k dnešnému dňu nevykonávali žiadne podnikateľské aktivity.
	Účastník koncentrácie Filwood pôsobí na území Slovenskej republiky, prostredníctvom spoločnosti Aupark, ktorá vystupuje na trhu prenájmu maloobchodných nebytových priestorov.

	Spoločnosť Aupark je vlastníkom Polyfunkčného nákupného centra AUPARK Shopping Center (ďalej len „Nákupné centrum“). Spoločnosť Aupark poskytuje maloobchodné nebytové priestory nachádzajúce sa v Nákupnom centre na prenájom pre rôznych podnikateľov za účelom umiestnenia ich prevádzky pre poskytovanie rôznych služieb pre verejnosť, akými sú predaj rôznych komodít (odevy a módne doplnky, obuv, bytové doplnky, elektronika, potraviny atď.), ako aj poskytovanie bankových, reštauračných, kaviarenských, kozmetických a kaderníckych služieb,     fitness & wellness služieb, a to všetko za dohodnuté nájomné.

	Tovarom na trhu prenájmu maloobchodných nebytových priestorov je jednotka prenajímateľnej plochy – meter štvorcový, ktorá je z hľadiska ceny a účelu použitia zastupiteľná akýmkoľvek maloobchodným nebytovým priestorom určeným na poskytovanie maloobchodných služieb nájomcami pre verejnosť.

	Podnikateľ Rodamco v súlade so stratégiou celej skupiny spoločností Rodamco vlastní a zároveň spravuje nákupné centrá, v rámci ktorých prenajíma jednotlivé nebytové priestory za účelom prevádzkovania maloobchodu. Okrem toho sa podnikateľ Rodamco zameriava na rozširovanie a renováciu všetkých nákupných centier, ktoré patria do jeho majetkového portfólia. Podnikateľ Rodamco ďalej vlastní aj nebytové priestory v rámci priemyselných a logistických parkov v Madride a Barcelone, a tak podnikateľ Rodamco poskytuje služby spojené nielen so správou maloobchodných nebytových priestorov, ale aj so správou týchto celkov.

	Predmetom činnosti podnikateľa Rodamco je teda vo všeobecnosti podpora, propagácia, výstavba, nákup, predaj, využívanie, prevádzka a prenájom nehnuteľného majetku, najmä nebytových priestorov využívaných na prevádzkovanie maloobchodu, ako aj nákup alebo predaj cenných papierov. Podnikateľ Rodamco vykonáva nákup alebo predaj cenných papierov najmä v prípadoch, keď nenadobúda priamo majetkový komplex slúžiaci na prenájom maloobchodných nebytových priestorov, ale prostredníctvom nákupu cenných papierov získava kontrolu nad spoločnosťami, ktoré vlastnia dané nákupné centrum.
	Ako už bolo spomenuté v časti Účastníci konania a koncentrácie, podnikateľ Rodamco priamo ani nepriamo nepôsobí na území Slovenskej republiky.

	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Úrad na základe skutočnosti, že nadobúdaná spoločnosť Aupark podniká iba na území mesta Bratislava, vymedzil  priestorový relevantný trh územím mesta Bratislava.

Vychádzajúc zo skutočnosti, že predmetná koncentrácia, ako je uvedené nižšie nevytvára alebo neposilňuje dominantné postavenie podnikateľov Filwood a Rodamco, ktorého dôsledkom sú významné prekážky efektívnej hospodárskej súťaže ani na najužšie zadefinovanom priestorovom relevantnom trhu, t.j. územie mesta Bratislava, úrad dospel k záveru, že na účely objektívneho posúdenia predmetnej koncentrácie nie je potrebné zaoberať sa úplne presnou definíciou priestorového relevantného trhu.

	Údaje o odhade celkovej veľkosti trhu prenájmu maloobchodných nebytových priestorov úrad v rozhodnutí neuvádza, nakoľko boli účastníkmi správneho konania označené ako predmet obchodného tajomstva a sú súčasťou spisového materiálu.
Odhadovaný podiel podnikateľa Aupark na trhu prenájmu maloobchodných nebytových priestorov (rok 2004)

	Celková plocha 
nebytových	trhu prenájmu priestorov	maloobchodných	
	Územie SR
[...]	Územie Západoslovenského regiónu
[...]	Územie mesta Bratislava
[...]	
Odhadovaný podiel spoločnosti Aupark na trhu	[<3]%	[<3]%	[3-7]%	

	Odhady trhových podielov na trhu prenájmu maloobchodných nebytových priestorov boli čerpané z analýz spoločnosti Aupark, z verejne dostupných informácií a zo Štatistického úradu Slovenskej republiky.
	
	Vzhľadom na to, že podnikateľ Rodamco nepôsobí na území Slovenskej republiky na vyššie uvedenom relevantnom trhu a podiel podnikateľa Filwood, ktorý dosahuje na území Slovenskej republiky, konkrétne na území mesta Bratislava prostredníctvom svojej dcérskej spoločnosti Aupark na trhu prenájmu maloobchodných nebytových priestorov je [3-7]% predmetný relevantný trh nie je predmetnou koncentráciou ovplyvnený. Z uvedeného dôvodu sa úrad nezaoberal presnou definíciou relevantného trhu, na ktorom pôsobia účastníci koncentrácie.

	Najvýznamnejšími konkurentmi na trhu prenájmu maloobchodných nebytových priestorov je podnikateľ Avion Shopping Park s [10-20]% podielom na trhu na území mesta Bratislava, podnikateľ Soravia Shopping Palace s podielom na trhu na území mesta Bratislava [<10]%, podnikateľ Polus City Center s podielom    [3-7]% na trhu a podnikateľ Obchodné centrum Danubia s podielom [3-7]% na trhu. 

	Údaje uvedené vyššie v hranatých zátvorkách boli účastníkmi správneho konania označené ako predmet obchodného tajomstva a sú súčasťou spisového materiálu.

Dopad na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

	Účastníci predmetného správneho konania podnikatelia Filwood a Rodamco uviedli, že Rodamco má záujem participovať na trhu prenájmu maloobchodných nebytových priestorov aj v slovenskej republike a koncentrácia, ktorá má vzniknúť na základe Zmluvy, Zmluvy 1 a Zmluvy 2, je pre podnikateľa Rodamco zaujímavou investičnou príležitosťou. Dôvodom predmetnej koncentrácie je ďalej záujem podnikateľov Rodamco a Filwood spolupracovať pri prevádzke a správe Nákupného centra, ako aj pri prevádzke a správe plánovaného rozšírenia Nákupného centra. Vzájomná spolupráca sa týka spoločného obchodného vedenia spoločnosti Aupark, ako aj spoločnej účasti podnikateľov Filwood a Rodamco na investíciách spoločnosti Aupark.
	Ďalej podnikatelia Filwood a Rodamco uviedli v oznámení koncentrácie, že predpokladaným účinkom predmetnej koncentrácie je objektívne zvýšenie kvality a rozsahu poskytovaných služieb súvisiacich s prenájmom maloobchodných priestorov v Nákupnom centre, ktoré by malo byť dôsledkom zúročenia dlhoročných skúseností podnikateľa Rodamco v oblasti prevádzkovania nákupných centier.

	Úrad posudzoval dopad predmetnej koncentrácie na hospodársku súťaž na vyššie uvedenom relevantnom trhu, pričom vychádzal z informácií a podkladov zaslaných účastníkmi predmetného správneho konania prostredníctvom právneho zástupcu.

	Vychádzajúc z vyššie uvedených skutočností úrad zistil, že po uskutočnení predmetnej koncentrácie nedôjde ku zmene podielov na relevantnom trhu prenájmu maloobchodných nebytových priestorov, nakoľko podnikateľ Rodamco nepôsobí na území Slovenskej republiky. A vzhľadom k tomu, že dochádza len ku zmene vlastníckych štruktúr podnikatelia Filwood a Rodamco budú vystavení podstatnej súťaži a vzhľadom na to, že predmetný relevantný trh sa vyznačuje konkurenčným prostredím, na ktorom pôsobí veľký počet podnikateľských subjektov  nebudú sa môcť správať nezávisle, a preto sa po uskutočnení predmetnej koncentrácie nevytvorí dominantné postavenie podnikateľov Filwood a Rodamco na predmetnom relevantnom trhu na území mesta Bratislava.
	
	Podľa § 33 zákona úrad listom č. 1121/PMÚ SR/2006 zo dňa 08.03.2006 vyzval účastníkov správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhli jeho doplnenie.

	Účastníci predmetného správneho konania sa prostredníctvom svojho právneho zástupcu listom zaevidovaným úradom pod č. 1360/2006 zo dňa 20.03.2006 k výzve úradu vyjadril, že nemajú žiadne námietky, pripomienky alebo návrhy na doplnenie v súvislosti s podkladmi pre rozhodnutie vo veci predmetného oznámenia a ani v súvislosti so spôsobom ich zistenia.
Účastníci správneho konania vo svojom vyjadrení úrad upozornili na to, že presné údaje o celkovej veľkosti trhu prenájmu maloobchodných nebytových priestorov, podiely podnikateľa Aupark na tomto trhu a podiely konkurentov podnikateľa Aupark tvoria obchodné tajomstvo. Túto skutočnosť úrad v tomto rozhodnutí zohľadnil.
 
	Vzhľadom na to, že predmetná koncentrácia nevedie k vytvoreniu dominantného postavenia podnikateľov Filwood a Rodamco na relevantnom trhu prenájmu maloobchodných nebytových priestorov, ktorého dôsledkom sú významné prekážky efektívnej hospodárskej súťaže, úrad vychádzajúc z ustanovení zákona rozhodol tak, ako je uvedené vo výroku tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	     Ing. Dušan Valo
					                   	      riaditeľ odboru koncentrácií

Rozhodnutie sa doručuje:
Mgr. Marcel Sedlák
advokát
Law & Trust – advokátska kancelária, spol. s r.o
Mlynské Nivy 43
821 09 Bratislava